Source: https://domov.sme.sk/c/4842489/proces-paska-verzus-miklos-odrocili.html
Timestamp: 2017-09-23 06:31:20+00:00

Document:
Proces Paška verzus Mikloš odročili - domov.sme.sk
Proces Paška verzus Mikloš odročili
Okresný súd Bratislava I dnes odročil pojednávanie v spore o ochranu osobnosti, v rámci ktorého predseda Národnej rady SR Pavol Paška žaluje poslanca a exministra Ivana Mikloša na 22. júna, kedy sa už pristúpi k prednesu záverečných rečí.
14. máj 2009 o 12:11 TASR
BRATISLAVA. Okresný súd Bratislava I dnes odročil pojednávanie v spore o ochranu osobnosti, v rámci ktorého predseda Národnej rady SR Pavol Paška žaluje poslanca a exministra Ivana Mikloša, na 22. mája, kedy sa už pristúpi k prednesu záverečných rečí. Šéf parlamentu v tejto kauze požaduje ospravedlnenie a odškodnenie nemajetkovej ujmy vo výške milión Sk (33.193 eur).
O odročenie požiadal advokát Mikloša, aby vyhodnotil dnešné pojednávanie a pripravil si záverečnú reč. Procesu sa nezúčastňoval ani Paška, ani Mikloš, len ich právni zástupcovia. Šéf slovenského parlamentu sa ospravedlnil z dôvodu zahraničnej služobnej cesty. Príslušná sudkyňa dnes nepripustila návrhy právneho zástupcu Mikloša v rámci dokazovania predvolať ďalších šiestich svedkov, vrátane dvoch českých novinárok a podnikateľa Igora Š. Advokát mal dovedna štyri návrhy na nové dokazovanie.
Naposledy sa v tejto veci pojednávalo 17. marca. Vtedy bolo dôvodom odročenia, že sa právny zástupca Mikloša musel oboznámiť s novými listinnými dôkazmi, ktoré dodala najnovšie advokátka navrhovateľa. Predseda slovenského parlamentu sa vtedy ospravedlnil z dôvodu zahraničnej pracovnej cesty. Rovnako sa ospravedlnil aj Mikloš a ospravedlnil sa aj svedok - novinár denníka Sme z dôvodu dlhodobého pobytu v zahraničí. Advokátka predsedu NR SR však uviedla, že ospravedlnenie svedka považuje za nedôvodné a účelové.
Právny zástupca Mikloša na marcovom procese uviedol, že jeho klient súhlasil s pojednávaním v neprítomnosti. Na vypočutí svedkov, ktorí sa na súd nedostavili, však naďalej trvá. Sudkyňa upustila od vypočutia týchto svedkov, ktorých sa nepodarilo vypočuť za viac ako pol roka, keďže sa nedostavili. Predtým sa v tejto veci pojednávalo koncom januára. Na súd sa vtedy dostavil iba predseda NR SR, exminister nie. Podľa Miklošovho právneho zástupcu však súhlasil, aby súd pojednával aj v jeho neprítomnosti. Na pojednávanie sa ale nedostavili ani svedkovia, ktorých žiada žalovaná strana vypočuť.
"Súd odročil pojednávanie na 17. marca 2009 z dôvodu neúčasti predvolaných svedkov. Svedkov opätovne predvolá s tým, že ak by sa nedostavili na najbližšie pojednávanie, môže im byť udelená poriadková pokuta," vyjadril sa vtedy k odročeniu hovorca Krajského súdu v Bratislave Pavol Adamčiak. Právny zástupca Ivana Mikloša uviedol, že ich strana trvá na predvolaní týchto svedkov.
Pôvodne sa malo v tejto veci malo naposledy pojednávať 11. novembra 2008. Proces sa vtedy neuskutočnil pre neúčasť predvolaných svedkov. Na súd neprišli ani Paška, ani Mikloš, ktorí sa prostredníctvom svojich právnych zástupcov ospravedlnili pre pracovnú zaneprázdnenosť.
V prípade sa pojednávalo 4. septembra 2008. Paška aj jeho právna zástupkyňa sa vtedy na proces dostavili, Mikloš nie. Ako vtedy uviedol exministrov náhradný zástupca, neprišiel preto, že sa v ten deň konala mimoriadna schôdza NR SR. Sudkyňa vypočula všetkých troch predvolaných svedkov, medzi nimi aj košického podnikateľa Alexandra Zápotockého.
Žalobca a jeho právna zástupkyňa požadujú za Miklošove výroky v relácii TV JOJ na adresu Pašku ospravedlnenie a nemajetkovú ujmu vo výške 33.193 eur(1 milión Sk). Vtedajšie Miklošove výroky, že nominanti Pašku do spoločnosti Transpetrol sú prepojení na organizovaný zločin, označila advokátka predsedu NR SR za nepravdivé. Mikloš tým údajne ohrozil profesionalitu, česť a vážnosť šéfa slovenského parlamentu. Porušil jeho práva osobnosti a vytvoril o ňom negatívny obraz.
Právny zástupca odporcu žalobu odmietol a podľa jeho slov výrok, ako je žalovaný, jeho mandant nikdy nepovedal, a teda nezaznel. Neboli to skutkové tvrdenia, ale len hodnotiaci úsudok. Mikloš nemôže byť zodpovedný za subjektívny pocit žalobcu. Podobne žalobu odmietol aj exminister Mikloš. Podľa poslanca išlo o hodnotiaci úsudok, ktorý vznikol na základe zverejnených informácií z celoslovenského mienkotvorného denníka. "Cítim sa poškodený ako človek a politik. Odporca naďalej, prostredníctvom svojho advokáta, konštruuje," povedal na súde Paška.
Podľa jeho slov exminister Mikloš veľmi dobre vedel, čo hovorí a išlo mu o cielený zámer poškodiť ho. Vytvoril údajne negatívny obraz o Paškovi v jeho občianskom a spoločenskom prostredí. "Zámerne manipuloval s faktami," povedal mimo iného Paška a dodal, že Miklošove výroky okrem toho negatívne ovplyvnili aj jeho "medzinárodný profil".

References: súd 
 súd 
 súd 
 súd 
 súd 
 súd